MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om gødninger

2001/0212 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om gødninger

1. SAGSFORLØB

Kommissionens forslag [KOM(2001) 508 endelig] blev vedtaget den 14.9.2001 og derefter fremsendt til Rådet og Europa-Parlamentet.

Det Europæiske Økonomiske og Sociale Udvalg godkendte forslaget [KOM(2001) 508 endelig] og vedtog sin udtalelse den 16.1.2002.

Europa-Parlamentet godkendte forslaget med ændringsforslag ved førstebehandlingen den 10.4.2002.

Kommissionens ændrede forslag [KOM(2002) 318 endelig] blev vedtaget den 17.6.2002 og derefter fremsendt til Rådet og Europa-Parlamentet.

Rådet vedtog den fælles holdning den 14.4.2003.

2. FORMÅLET MED KOMMISSIONENS FORSLAG

I forslaget, som er baseret på traktatens artikel 95, sammenskrives 18 gældende råds- og kommissionsdirektiver om indbyrdes tilnærmelse af medlemsstaternes gødningslovgivninger, som er offentliggjort mellem 1976 og 1998, i en enkelt retsakt.

Formålet med forslaget er at forenkle og tydeliggøre retsakterne. Det er gødningslovgivningens mål at sikre disse produkters frie bevægelighed inden for Den Europæiske Union og nærmere at angive de kriterier, som produkterne skal opfylde.

3. BEMÆRKNINGER TIL DEN FÆLLES HOLDNING

3.1 Generelt

Den fælles holdning følger de generelle linjer i Kommissionens ændrede forslag.

3.2 Europa-Parlamentets ændringsforslag

Af Parlamentets tre ændringsforslag [1] er to blevet accepteret i princippet, mens et ikke er blevet accepteret.

[1] Europa-Parlamentets betænkning A5-0107/2002 af 27.3.2002.

3.2.1. Europa-Parlamentets ændringsforslag 1

Dette ændringsforslag er blevet accepteret i princippet, da Kommissionen har til hensigt at fremsætte forslag om cadmium i gødninger. Ændringsforslaget er blevet indarbejdet i betragtning 15, bortset fra den del af ændringsforslaget, der går ud på at pålægge Kommissionen en fast frist for fremsættelse af forslag. Dette ville ikke have været i overensstemmelse med Kommissionens initiativret.

3.2.2. Europa-Parlamentets ændringsforslag 2

Dette ændringsforslag kan ikke accepteres af følgende grunde:

- Forslagets artikel 33 er udgået. Denne artikel blev overflødig, da beslutningerne i henhold til traktatens artikel 95, stk. 4, blev vedtaget. Ifølge disse beslutninger indrømmes der undtagelser for Østrig [2], Finland [3] og Sverige [4] med hensyn til det højst tilladte indhold af cadmium i gødninger.

[2] Kommissionens beslutning 2002/366/EF af 15.5.2002, EFT L 132 af 17.5.2002, s. 65.

[3] Kommissionens beslutning 2002/398/EF af 24.5.2002, EFT L 138 af 28.5.2002, s. 15.

[4] Kommissionens beslutning 2002/399/EF af 24.5.2002, EFT L 138 af 28.5.2002, s. 24.

- Artikel 33, stk. 2, ville desuden have begrænset Kommissionens initiativret.

3.2.3. Europa-Parlamentets ændringsforslag 3

Dette ændringsforslag er blevet accepteret i princippet. Rådet har navnlig forhøjet minimumsindholdet af opløselige chelater til 8/10 af det deklarerede indhold som krævet af Europa-Parlamentet. Desuden har Rådet præciseret og opstillet strengere krav til mærkning af chelater for at forbedre forbrugeroplysningen.

3.3 Rådets fælles holdning

Rådets fælles holdning omfatter ud over de ændringsforslag, der er blevet accepteret af Kommissionen, nogle ændringer, som går ud på at præcisere forslaget til forordning og gøre det strengere.

4. KONKLUSION

Kommissionen støtter den fælles holdning, da den følger hovedlinjerne i Kommissionens ændrede forslag.